CC 20220801
13:1 Þa he of þam temple eode. þa quoth. an of his leorning-cnihten to him. Lareow loca hwilce stanes her synt. & hwilce ge-tymbrenge. þisses temples.\n13:2 þa cwæð se hælend. ne ge-seo ge ealle þas mycelen ge-tymbrenge. ne beoð her læfd stan ofer stan þe ne wurð to-worpen.\n13:3 Ða hyo sæten on oliuetes dune. on-gean þæt tempel. synderlice hine petrus. & Iacobus. & Iohannes. & Andreas acsoden.\n13:4 Sege us hwænne þas þing ge-wurðen. & hwilc taken beoð þanne ealle þas þing ge-wurðe sculen. & hwilc tacen byð þanne ealle þas þing on-ginneð. & beon sculen ge-ended.\n13:5 þa on-gan se hælend heom andsweriende to cweðen. warnieð þt eow nan man ne be-swice.\n13:6 Soðlice manege cumeð on minen namen. & cweðað. ic eom crist. & be-swiced manege.\n13:7 & þanne ge ge-hereð ge-fehte & ge-fyhte hlisan. ne on-dræde ge eow. hit byred þæt hit ge-limpe. ac þanne gyt nys ænde.\n13:8 Soðlice þeod arist on-gean þeode. & rice on-gen rice. & byoð eorðen steriunge geond stowe & hunger. þis synde sare angin.\n13:9 Warnieð eow sylfe. hyo sylleð eow on ge-þeohte & swinged on ge-samnungen. & ge standeð be-foren demen & kyningen for minen naman heom on ge-witnysse & on ealle þeode.\n13:10 Ærest ge-byreð beon þæt godspell ge-boded.\n13:11 & þanne hyo syllende eow lædeð ne for-smeage ge hwæt ge spræcen. ac spreceð þæt eow on þare tide ge-seald byð. Ne sende ge na sprecende ac se halge gast.\n13:12 Soðlice se broðer þanne broðer to deaðe sylð. & se fæder his sune. & þa bearn ariseð agen heore maiges. & mid deaðe hyo ge-weccæð.\n13:13 & ge beoð eallen on hatigunge for minen namen. Soðlice se beoð hal se þe oð ende þurh-wunieð.\n13:14 Þanne ge ge-seoð þare to-wardnysse asceonunge standen þær hyo ne scel þanne on-gyte se þe ræt. fleon þanne on muntes þa þe synde on iudëë.\n13:15 & se þe is ofer þecene ne stige he on his hus. ne he in ne ga þt he aht on his huse nyme.\n13:16 & se ðe byð on acere ne cherre he on-gean þt he his reaf nime.\n13:17 Wa kennenden on þam dagen\n13:18 byddeð þt þis on wintre ne ge-wurðe.\n13:19 Soðlice on þam dagen beoð swilce ge-drefednysse. swilce ge ne (sic) wurðon. of fremðe. þare ge sceafte þe god ge-scop. odðe nu. ne nane ne ge-wurdeð.\n13:20 Ænd gyf drihten þas dages ne ge-scyrte. nan flæsc ne wurðe hal ac for þam ge-corenen þe he ge-cheas he scyrte þa dages.\n13:21 Ænd gyf eow hwilc saigð witodlice her is crist. witodlice þær he is. ne ge-lyfe ge.\n13:22 Soðlice lease cristes & lease witegen ariseð & wirceð for-beacne to be-swicene. Eac gyf hit beon maig þa ge-corene.\n13:23 Warnied eow. nu ealle þing þe ic eow fore-sæde.\n13:24 ac on þam dagen æfter þare ge-swæncednysse beoð sunne aþeostred. & se mone his brihtnysse ne sylð.\n13:25 & heofenes steorren beoð fallende. & beoð astyrede þa manege þe on heofena synde.\n13:26 Ðanne ge-syeð hyo mannes suna cumende on ge-nipum mid mycelen maigne & wuldre.\n13:27 þanne sent he his ængles. & hyo gaderieð his ge-corene of feower winden of eorden heahnysse oð heofenes heahnysse.\n13:28 Leorniað an byspell be þam fic-treowe. þanne his twi beoð mare. & leaf beoð akenned. ge witen þæt sumer is ge-hende.\n13:29 & wite ge þanne ge þas þing ge-seoð þæt he ys dure ge-hende.\n13:30 Soðlice ic eow segge þt þeos cneores ne ge-wit ær þan ealle þas þing ge-wurðen.\n13:31 heofene & eorðe ge-witoð. witodlice mine word ne ge-witeð.\n13:32 Be þam daige & þare tide nan man nat. ne engles on heofene ne mannes sunu buton fæder ane.\n13:33 Warnied & wacieð & ge-byddað eow ge nyten hwænne sye tid is.\n13:34 Swa se man þe ælþeodilice ferde. for-let his hus. & sealde his þeowen þane an-weald ge-hwilces weorces. & beode þam dureworde þt he wacie.\n13:35 Eornestlice wacieð. ge nyten hwænne þas huses hlaford cymd. þe on æfen þe on midre nihte. þe on hancrede. þe on morgen.\n13:36 þe læs þe he eow slæpende ge-finde þanne he færenge cymð.\n13:37 Soðlice þt ic eow segge. eallen ic hit segge wakieð.